**Audi e-tron GT** on Audin vuodesta 2020 lähtien valmistama edustusluokan neliovinen sedan-korinen sähköautomalli, joka jakaa tekniikkansa Porsche Taycanin kanssa.

Audi e-tron GT (2020–)
----------------------

Audi e-tron GT Concept -prototyyppi esiteltiin konseptiautona Los Angelesin autonäyttelyssä marraskuussa 2018. Marraskuussa 2020 Audi julkaisi valokuvia tuotantomallista. Tuotantomalli noudattelee konseptiauton muotoilua vahvoilla lokasuojilla, aggressiivisilla ajovaloilla ja suurella kuusikulmaisella jäähdytinsäleikön jäljitelmällä. Loivasti kalteva kattolinja päättyy yksiosaisiin takavaloihin, jotka on yhdistetty valonauhalla. Toisin kuin konseptiversiossa, tuotantoautossa on näkyvät ovenkahvat.

e-tron GT perustuu samalle alustalle kuin Porsche Taycan. 40 prosenttia autojen osista on identtisiä. Aivan kuten Taycan, myös e-tron GT on korimalliltaan neliovinen sedan urheilullisesta coupé-tyylisestä siluetistaan huolimatta.

Audi RS e-tron GT
e-tron GT:n sarjatuotanto alkoi joulukuussa 2020, kaksi kuukautta ennen virallista ensiesittelyä. Toisin kuin Belgiassa valmistetut e-tron- ja e-tron Sportback -mallit, se on ensimmäinen Audin sähköauto, joka valmistetaan Audin kotimaassa Saksassa Neckarsulmin tehtaalla. Audi esitteli virallisesti e-tron GT:n 9. helmikuuta 2021.

Audi e-tron GT:n täyssähköinen voimansiirto saa voimansa akusta, jonka nettokapasiteetti on 84 kilowattituntia (bruttokapasiteetti 93,4 kWh) sekä kahdesta sähkömoottorista. Auto kiihtyy 0–100 km/h 4,1 sekunnissa, saavuttaa huippunopeuden 245 km/h ja sen suurin jatkuva teho on 350 kilowattia (469 hv), joka voi nousta väliaikaisesti 390 kilowattiin (523 hv). e-tron GT:stä on saatavana myös RS-versio, joka kiihtyy 0–100 km/h 3,3 sekunnissa, saavuttaa huippunopeuden 250 km/h ja jonka suurin jatkuva teho on 440 kilowattia (590 hv), joka voidaan tilapäisesti nostaa 475 kilowattiin (637 hv).

Suurin laskennallinen toimintamatka on 463 kilometriä. Ajoneuvon virallinen EPA-matka yhdellä latauksella on 383 kilometriä. *Edmunds*-autosivuston suorittamissa testeissä auto ylitti EPA-luokituksensa saavuttaen 439 kilometriä.

Lähteet
-------

1. ↑  2018 LA Auto Show: Audi e-tron GT Concept – Live Photos *QuattroDaily*.  28.11.2018. Viitattu 12.12.2021. (englanniksi)[vanhentunut linkki]
2. 1 2  Audi e-Tron GT (2021) review: a true electric grand tourer *CAR Magazine*.  12.5.2021. Viitattu 16.12.2021. (englanniksi)
3. ↑  Audi RS e-tron GT: Erste Testfahrt im Elektro-Sportler *Auto Bild*.  21.11.2020. Viitattu 16.12.2021. (saksaksi)
4. ↑  Audi e-tron GT enters series production: Carbon-neutral production begins at the Böllinger Höfe *Audi MediaCenter*.  9.12.2020. Audi AG. Viitattu 16.12.2021. (englanniksi)
5. ↑  Audi starts production of the e-tron GT electric car *Electrek*.  9.12.2020. Viitattu 16.12.2021. (englanniksi)
6. ↑  Audi’s new four-door electric sports car takes on a world of SUVs *CNN*.  9.2.2021. Viitattu 16.12.2021. (englanniksi)
7. ↑  Facts and figures *Audi MediaCenter*.  3.3.2021. Audi AG. Viitattu 16.12.2021. (englanniksi)
8. ↑  Maistiainen: Audi e-tron GT quattro – lähes 500 sähköhevosta *Moottori*.  5.5.2021. Viitattu 12.12.2021.
9. ↑  Tested: 2022 Audi e-tron GT Beats EPA Range by 35 Miles *Edmunds*.  24.9.2021. Viitattu 16.12.2021. (englanniksi)

Aiheesta muualla
----------------

* Kuvia tai muita tiedostoja aiheesta **Audi e-tron GT** Wikimedia Commonsissa